32006D0288
L 106/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 март 2006 година
за създаване на Европейска експертна група за пазарите на ценни книжа, която да предоставя правни и икономически консултации по прилагането на директивите на ЕС в областта на ценните книжа
(2006/288/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Изцяло интегрираните и ефективни финансови пазари имат основополагащо значение за функционирането на съвременните икономики. Следователно доизграждането на единния пазар на финансовите услуги е жизнено важна част от процеса на икономически реформи в рамките на Лисабонската стратегия и има първостепенно значение за глобалната конкурентноспособност на ЕС.
(2)
Бялата книга за политиката в областта на финансовите услуги за периода 2005 г.-2010 г. („Бялата книга“) (1) представя приоритетите на Европейската комисия по отношение на политиката в областта на финансовите услуги до 2010 г. Една от целите на политиката на Комисията в областта на финансовите услуги е да се прилага, да се изпълнява и непрекъснато да се оценява действащото законодателство и строго да се прилага дневния ред за усъвършенствано регулиране към бъдещите инициатива.
(3)
Бялата книга посочва различни практически стъпки за по-пълно изясняване как се прилага на практика правото на Общността и за гарантиране на необходимата за пазарите правна последователност в съответствие с дневния ред на Комисията за усъвършенствано регулиране. Тъй като първата браншова проверка на последователността ще бъде в областта на ценните книжа, беше решено да се създаде група от практици и експерти по пазарите на ценни книжа, за да подпомогне Комисията в анализа на основните проблеми в тази област. Това по необходимост изисква проучване на приемането и прилагането на правото на Общността на национално равнище, за да се изясни по-добре как правото на Общността се прилага на практика, и за да се гарантира необходимото равнище на правна последователност при трансграничните инвестиционни услуги и на пазарите на ценни книжа.
(4)
Освен консултации на специалисти с практически опит по въпросите на правната оценка на директивите на ЕС в областта на ценните книжа, Комисията смята, че е важно да получи анализ от експертната група за икономическото въздействие на директивите на ЕС в областта на ценните книжа, както и за практическото им изпълнение и прилагане в държавите-членки. Следователно експертната група ще подпомогне Комисията при изготвянето на нейните доклади за прилагането на различни разпоредби от Директива 2004/39/ЕО на Европейския парламент и на Съвета от 21 април 2004 г. за пазарите на финансови инструменти, за изменение на Директиви 85/611/EИО и 93/6/EИО на Съвета и Директива 2000/12/EО на Европейския парламент и на Съвета и за отмяна на Директива 93/22/EИО на Съвета (2), Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и относно изменение на Директива 2001/34/ЕО (3), Директива 2003/6/ЕО на Европейския парламент и на Съвета от 28 януари 2003 г. относно злоупотребата с вътрешна информация и манипулирането на пазара (пазарна злоупотреба) (4) и Директива 2004/109/ЕО на Европейския парламент и на Съвета от 15 декември 2004 г. относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регламентиран пазар, и изменение на Директива 2001/34/ЕО (5). Експертната група освен това ще предоставя технически консултации по искане на Комисията по актуални въпроси на пазарите на ценни книжа в ЕС, като например агенции за кредитен рейтинг и финансови анализатори.
(5)
Експертната група следва да бъде съставена от лица с юридически опит или пряк търговски опит по въпросите в обхвата на нейния мандат. Предвижда се участие на експерти или наблюдатели от други експертни групи или сдружения на потребители/инвеститори.
(6)
Настоящото решение реализира ангажимента на Комисията в Бялата книга да създаде експертната група и да определи процедурите за нейното устройство и дейност.
(7)
Като се има предвид, че срокът за дейността на експертната група трябва да бъде ограничен, експертната група ще започне работа през 2006 г. и ще продължи до края на 2009 г., освен ако Комисията не реши да удължи мандата на експертната група,
РЕШИ:
Член 1
С настоящото Комисията създава Европейска експертна група за пазарите на ценни книжа, наричана по-долу „групата“.
Член 2
Задачи
Групата:
-
консултира Комисията за нейния анализ на правната последователност на рамката на ЕС и при необходимост нейното прилагане в националното законодателство чрез извършване на секторна проверка за последователност във връзка с Директивите на ЕС в областта на ценните книжа, като прави преглед на релевантното законодателство за установяване на аспектите, които пораждат правна несигурност в законодателната рамка от гледна точка на регулираната рамка и потребителите на пазарите на ценни книжа и пречат на функционирането на тези пазари,
-
подпомага Комисията с консултации, които допринасят за докладите на Комисията по прилагането на различни разпоредби на Директива 2004/39/ЕО, Директива 2003/71/ЕО и Директива 2004/109/ЕО, както и по действието на Директива 2003/6/ЕО. Консултациите на групата изискват също така анализ на икономическото въздействие на посочените директиви,
-
предоставя технически консултации по искане на Комисията по актуални въпроси на пазарите на ценни книжа в ЕС, като например агенции за кредитен рейтинг и финансови анализатори. По отношение на агенциите за кредитен рейтинг Комисията възнамерява да следи становищата на участниците на пазара, особено на купувачите на сложни финансови инструменти, като търси съвета на групата по конкретни въпроси във връзка с функционирането на агенциите за кредитен рейтинг. Що се отнася до финансовите анализатори, от групата може да бъде поискано да представи мнението си относно адекватността на действащите регулаторни изисквания.
Групата редовно се отчита пред Комисията, като обобщава анализите и консултациите. Комисията не е обвързана с консултациите на групата и консултациите на групата не накърняват консултациите с други експертни групи на Комисията по въпроси, свързани с нейния мандат. Групата осигурява необходимата координация с останалите експертни групи на Комисията в тази област, за да се избегне дублиране на работата.
Член 3
Състав - Назначаване
1. Групата е в състав до 20 членове.
2. Комисията назначава членовете на групата на основата на подадени заявления в отговор на покана за изразяване на интерес от висши експерти с практически опит от бизнеса, академичните общности и гражданското общество, включително представители на потребителите или инвеститорите, които се занимават с инвестиционни услуги и ценни книжа.
3. Комисията оценява отделните експерти, отговорили на поканата за изразяване на интерес, по следните критерии:
-
доказани експертни познания и скорошен практически опит, включително на европейско и международно равнище, в области, които са свързани с инвестиционните услуги и ценните книжа и/или с въздействието на директивите на ЕС в областта на ценните книжа в тези области,
-
способност на отделните експерти да формират становищата на бизнеса, академичните общности и гражданското общество по отношение на въпросите в обхвата на нейния мандат,
-
отговорите на поканата за изразяване на интерес следва да се комплектоват с материали, които доказват, че съответният експерт отговаря на горепосочените условия,
-
освен това отделните експерти следва свободно да владеят език, който е обичаен във финансовата област, на ниво, което им позволява да участват в дискусиите и разработването на докладите на съответния език.
4. При избора на експерти Комисията отчита също така необходимостта да обхване експертния опит по отношение на съответните функции и продукти в областта на ценните книжа.
Освен това Комисията осигурява широко географско представителство в групата с експерти, които имат преки познания за различни пазари в ЕС, включително националните пазари, в максималната възможна степен на базата на получените отговори.
5. Прилагат се следните разпоредби:
-
членовете се назначават в лично качество, което изключва възможността за участие на заместници в обсъжданията на групата, и от тях се изисква да консултират Комисията независимо от професионалните си връзки или други външни влияния,
-
членовете се назначават за двегодишен мандат, който може да се удължава,
-
от членовете се очаква да участват активно в заседанията на групата и в поне една от подгрупите по член 4, параграф 2,
-
членовете, които вече не са в състояние да допринасят ефективно към разискванията в групата, подават оставка или не спазват условията по настоящия член или по член 287 от Договора за създаване на Европейската общност, могат да бъдат заменени за срока до изтичане на мандата им,
-
имената на назначените членове се публикуват на интернет страницата на Генерална дирекция „Вътрешен пазар и услуги“. Имената на членовете се събират, обработват и публикуват в съответствие с разпоредбите на Регламент (ЕО) № 45/2001 на Европейския парламент и на Съвета от 18 декември 2000 г. за защита на физическите лица по отношение на обработката на лични данни от институции и органи на Общността и за свободното движение на такива данни (6).
Член 4
Дейност
1. Комисията организира и председателства заседанията на групата. Групата заседава четири пъти годишно в пленарен състав и няколко пъти в рамките на структурите на подгрупата/ите.
2. Комисията може да създава една или повече подгрупи за разглеждане на конкретни въпроси и да определя нейните задачи, като всяка подгрупа се разпуска, след като изпълни задачата си.
3. Комисията подготвя работна програма за всяка календарна година. Програмата следва да определи темите за обсъждане в групата или подгрупата/ите и да конкретизира графика за обсъждане на проектите за доклади на пленарното заседание на групата. Консултациите и анализите на групата дават възможност на Комисията да направи необходимата оценка.
4. Комисията може да кани други експерти или наблюдатели със специализирани познания по точките от дневния ред да участват в обсъжданията на групата или някоя от подгрупите, когато това е полезно и/или необходимо. Тази разпоредба може да се използва, за да се канят експерти от други експертни групи на Комисията или наблюдател/и от сдружения, представляващи потребители или инвеститори.
5. Експертите или наблюдателите нямат право да разкриват информацията, получена чрез участие в разискванията на групата или подгрупите, ако Комисията я класифицира като поверителна.
6. Групата и подгрупите обикновено заседават на някои от местата, където Комисията разполага с помещения, в съответствие с разработени от Комисията процедури и график. Секретариатът се осигурява от Комисията.
7. Групата приема свой процедурен правилник на базата на представен от Комисията проект.
8. Комисията публикува на интернет страницата на Генерална дирекция „Вътрешен пазар и услуги“ на оригиналния език на съответния документ заключенията и докладите на групата, както и обобщени справки за нейните заседания или заседанията на подгрупата/ите.
Член 5
Разходи за заседанията
1. Комисията възстановява пътните и дневните разходи на членовете във връзка с дейността на групата в съответствие с действащите правила на Комисията. Членовете не получават възнаграждение за изпълнението на своите задължения.
2. Разходите за заседанията се възстановяват в рамките на годишния бюджет на съответния отдел съгласно годишната процедура за разпределение на средствата.
Член 6
Влизане в сила
Решението влиза в сила от датата на публикуването му в Официален вестник на Европейския съюз. То се прилага до края на 2009 г., освен ако Комисията не реши преди посочената дата да удължи мандата на групата или на някоя от създадените подгрупи.
Съставено в Брюксел на 30 март 2006 година.